Απόφαση του Δικαστηρίου (πέμπτο τμήμα) της 30ής Οκτωβρίου 2025 [αίτηση του Tribunal Supremo (Ισπανία) για την έκδοση προδικαστικής αποφάσεως] – Grupo Massimo Dutti SA κατά Administración General del Estado
(Υπόθεση C-500/24 1, Grupo Massimo Dutti)
[Προδικαστική παραπομπή – Τελωνειακή ένωση – Κανονισμός (ΕΟΚ) 2913/92 – Κοινοτικός τελωνειακός κώδικας – Άρθρο 29 – Δασμολογητέα αξία των εμπορευμάτων – Καθορισμός – Εμπορεύματα που πωλούνται προς εξαγωγή με προορισμό το τελωνειακό έδαφος της Ευρωπαϊκής Ένωσης – Κανονισμός (ΕΟΚ) 2454/93 – Άρθρο 147 – Διαδοχικές πωλήσεις]
Γλώσσα διαδικασίας: η ισπανική
Αιτούν δικαστήριο
Tribunal Supremo
Διάδικοι στην υπόθεση της κύριας δίκης
Grupo Massimo Dutti SA
κατά
Administración General del Estado
Διατακτικό
Το άρθρο 29 του κανονισμού (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα, και το άρθρο 147 του κανονισμού (ΕΟΚ) 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα, όπως τροποποιήθηκε με τον κανονισμό (ΕΚ) 1762/95 της Επιτροπής, της 19ης Ιουλίου 1995,
έχουν την έννοια ότι:
επί εμπορευμάτων που αποτέλεσαν αντικείμενο δύο πωλήσεων πριν από την εισαγωγή τους στο τελωνειακό έδαφος της Ευρωπαϊκής Ένωσης, προκειμένου είτε να υπαχθούν σε καθεστώς τελωνειακής αποταμίευσης είτε να τεθούν σε ελεύθερη κυκλοφορία εντός του εδάφους αυτού, η πρώτη πώληση δεν μπορεί να θεωρηθεί ότι πραγματοποιήθηκε προς εξαγωγή των εμπορευμάτων αυτών με προορισμό το τελωνειακό έδαφος της Ένωσης, εφόσον, κατά το χρονικό σημείο της πρώτης αυτής πώλησης, είχε αποδειχθεί μόνον ότι τα εν λόγω εμπορεύματα προορίζονταν προς εισαγωγή στο έδαφος αυτό, χωρίς να έχει ακόμη προσδιοριστεί ο τόπος της τελικής διάθεσης των εμπορευμάτων στην αγορά.
____________
1 ΕΕ C, C/2024/6906.